b'\n_START_ARTICLE_\nDvorana Zlatorog\n_START_SECTION_\nNamen\n_START_PARAGRAPH_\nDvorana je bila zgrajena kot nadomestilo za starej\xc5\xa1o Dvorano Golovec, ki zaradi majhnosti in starosti ni ve\xc4\x8d zado\xc5\xa1\xc4\x8dala pove\xc4\x8danim lokalnim potrebam po modernej\xc5\xa1em in ve\xc4\x8djem \xc5\xa1portnoprireditvenem objektu zaprtega tipa._NEWLINE_V njej se prirejajo tekme dvoranskega \xc5\xa1porta, predvsem rokometa, ki je v tem delu Slovenije zelo popularen. Dvorana je dom Rokometnega kluba Celje Pivovarna La\xc5\xa1ko, ki v njej gosti doma\xc4\x8de in mednarodne tekme. Poleg rokometa je dvorano mo\xc5\xbeno prirediti tudi za potrebe ko\xc5\xa1arke in odbojke. Poleg \xc5\xa1porta jo je mo\xc5\xbeno uporabiti tudi za druge namene kot so glasbeni koncerti in razne sejemske prireditve. S poslovnoorganizacijskim delom dvorane upravlja podjetje ZPO Celje d.o.o..\n_START_SECTION_\nIme\n_START_PARAGRAPH_\nIme Zlatorog je dobila po blagovni znamki glavnega klubskega pokrovitelja Pivovarne La\xc5\xa1ko, ki je \xc5\xbee vrsto let prisotna v sponzoriranju celjskega rokometa. Zlatorog je posledi\xc4\x8dno tudi klubska maskota.\n_START_SECTION_\nIzgradnja\n_START_PARAGRAPH_\nGraditi so jo za\xc4\x8deli 16. aprila 2003, zgrajena pa je bila decembra tega leta. Doma\xc4\x8de in \xc5\xa1ir\xc5\xa1e okolje jo je pri\xc4\x8dakovalo z nestrpnostjo saj je bila uspe\xc5\xa1nost doma\xc4\x8dega rokometa v tistem \xc4\x8dasu na vrhuncu. Od odlo\xc4\x8ditve za izgradnjo v oktobru 2002 in do izgradnje je tako poteklo zgolj dobro leto dni.\n_START_SECTION_\nRokomet\n_START_PARAGRAPH_\nSvoj najve\xc4\x8dji dose\xc5\xbeek je celjski (in slovenski klubski) rokometni klub dosegel leta 2004 \xc5\xbee v svoji prvi sezoni igranja v novi dvorani in postal prvak evropske Lige prvakov._NEWLINE_Prav tako leta 2004 je bila dvorana ena izmed gostiteljic evropskega prvenstva, ki ga je takrat gostila Slovenija. Tedaj je med drugim gostila tekme slovenske reprezentance v prvem, skupinskem delu tekmovanja, ki je kasneje v nadaljevanju s tekmami v Ljubljani prineslo prvo reprezentan\xc4\x8dno kolajno v kateremkoli mo\xc5\xa1tvenem \xc5\xa1portu. Ampak za\xc4\x8delo se je v Zlatorogu.\n_START_SECTION_\nKo\xc5\xa1arka\n_START_PARAGRAPH_\nLeta 2013 so dvorano pripravili za tekme ko\xc5\xa1arke med turnirjem za evropsko prvenstvo. In tudi tokrat je ekipa Slovenije nastopala v njej ter se uvrstila v nadaljnje tekmovanje. Tako je za nekaj dni rokometna dvorana postala ko\xc5\xa1arkarsko sredi\xc5\xa1\xc4\x8de Slovenije. Na vseh teh tekmah je bila dvorana polno zasedena.'